
Fiatalkori és terhesség-asszociált emlőcarcinomák klinikopatológiai jellemzőinek és prognosztikai tényezőinek vizsgálata

Bevezetés:
A fiatalkori (≤35 év) emlőcarcinoma, bár csupán 1-2%-át képezi az emlő daganatos megbetegedéseinek, incidenciája egyre növekvő tendenciát mutat.
Célkitűzés:
Munkánk célja a fiatalkori emlődaganatok klinikopatológiai jellemzőinek vizsgálata, valamint a kiválasztott betegcsoporton belül a terhesség-asszociált emlődaganatok (PABC) és a terhességhez nem köthető emlőrákos megbetegedések (non-PABC) közötti hasonlóságok és különbségek felmérése.
Beteganyag és módszerek:
A SE II. sz. Patológiai Intézetében 1997 és 2011 között vizsgált eseteink közül 99 invazív emlőtumorral diagnosztizált 35 évnél fiatalabb nőbeteg adatainak retrospektív elemzését végeztük, melyek közül 15 eset volt PABC (diagnózis a terhesség alatt vagy postpartum egy éven belül). A klinikopatológiai jellemzőket, valamint a túlélési adatokat vizsgáltuk Khi-négyzet teszt ill. Kaplan-Meier-féle analízis segítségével. Immunfenotípus (ER, PgR, Ki67, HER2) alapján az ismert luminális A, luminális B, HER2+ és tripla negatív szubtípusokba soroltuk a betegeket.
Eredmények:
A vizsgált betegpopuláció átlagéletkora a diagnózisuk idejét tekintve 32±3 év volt. Az átlagos betegkövetési idő 53 hónap volt. A különböző szubtípusok előfordulását, a tumor méretét, a nyirokcsomó érintettséget, a tumor grade-t és az össztúlélést tekintve a PABC és non-PABC esetek között nem találtunk szignifikáns különbséget (p=0,172; p=0,898; p=0,198; p=0,319 és p=0,913). A luminális (ER+) eseteket vizsgálva szignifikánsan magasabb volt a PgR-t alacsonyan expresszáló (<10%) tumorok száma a PABC csoportban (p=0,026), de az össztúlélést elemezve nem mutatkozott szignifikáns különbség (p=0,217) a PgR-t magasan és alacsonyan expresszáló tumorok között. A túlélési görbék azonban kedvezőtlenebb tendenciát mutattak a PgR-t kevéssé expresszáló tumorok esetében. Összesen 66 esetben volt ismert a terápia típusa, ebből 25 esetben neoadjuváns, 41 esetben adjuváns kemoterápiás kezelést alkalmaztak. Az alkalmazott kezelésekkel összefüggésben sem találtunk szignifikáns különbséget az össztúlélésben (p=0,098), de hosszabb távon (>40 hónap) a neoadjuvánsan kezelt betegek túlélési görbéi kedvezőbb tendenciát mutattak.
Következtetések:
Kis esetszámú vizsgálatunkban a PABC betegek nem mutattak szignifikánsan rosszabb prognózist a non-PABC betegeinkhez képest. Továbbá megállapíthatjuk, hogy hosszabb távon a neoadjuváns kezelésben részesülő betegeink túlélési görbéinek kedvezőbb tendenciája volt megfigyelhető.



